Komission päätös,
tehty 23 päivänä tammikuuta 2001,
kolmansista maista lähtöisin olevien kalastustuotteiden, joista ei vielä määrätä erityisellä päätöksellä, terveystodistusten käyttöön ottamisesta tehdyn päätöksen 95/328/EY muuttamisesta
(tiedoksiannettu numerolla K(2001) 130)
(ETA:n kannalta merkityksellinen teksti)
(2001/67/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetun neuvoston direktiivin 91/493/ETY(1), sellaisena kuin se on viimeksi muutettuna direktiivillä 97/79/EY(2), ja erityisesti sen 11 artiklan,
sekä katsoo seuraavaa:
(1) Kolmansista maista lähtöisin olevien kalastustuotteiden, joista ei vielä määrätä erityisellä päätöksellä, terveystodistusten käyttöön ottamisesta 25 päivänä heinäkuuta 1995 tehty komission päätös 95/328/EY(3), sellaisena kuin se on viimeksi muutettuna päätöksellä 98/739/EY(4), on voimassa 31 päivään joulukuuta 2000.
(2) Komission päätöksessä 97/296/EY(5), sellaisena kuin se on viimeksi muutettuna päätöksellä 2001/66/EY(6), vahvistetaan luettelo kolmansista maista, joista kalastustuotteiden tuonti ihmisravinnoksi on sallittua. Kyseisen luettelon II osassa esitetään kolmannet maat, joiden osalta ei ole vielä tehty erityispäätöstä, mutta jotka vastaavat neuvoston päätöksen 95/408/EY(7), sellaisena kuin se on viimeksi muutettuna päätöksellä 2001/4/EY(8), 2 artiklan 2 kohdan edellytyksiä.
(3) Päätöksen 95/408/EY mukaisesti kyseinen luettelo on voimassa 31 päivään joulukuuta 2003, joten todistusten voimassaoloaikaa olisi muutettava siten, että se vastaisi väliaikaisten luetteloiden voimassaoloaikaa.
(4) Koska komission päätöksessä 97/296/EY säädetään, että vesiviljelytuotteiden tuonti sallitaan ainoastaan maista, jotka on lueteltu myös komission päätöksessä 2000/159/EY(9), sellaisena kuin se on viimeksi muutettuna päätöksellä 2001/31/EY(10), päätöksessä 95/328/EY vahvistettua terveystodistuksen mallia olisi muutettava siten, että siihen sisällytetään tarvittaessa vesiviljelytuotteiden tunnistetiedot. Terveystodistuksen mallia olisi niin ikään muutettava siten, että se vastaisi sellaisten terveystodistusten malleja, joista säädetään yleensä erityispäätöksen kattamista kolmansista maista tuotujen kalastustuotteiden osalta.
(5) Terveystodistuksen mallin ajan tasalle saattamista varten on kuitenkin tarpeen säätää siirtymäkaudesta.
(6) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Korvataan päätöksen 95/328/EY 4 artiklassa ilmaisu "31 päivään joulukuuta 2000" ilmaisulla "31 päivään joulukuuta 2003".
2. Korvataan päätöksen 95/328/EY liite tämän päätöksen liitteellä.
2 artikla
Edellä oleva 1 artiklan 2 kohta tulee voimaan 45 päivän kuluttua sen jälkeen, kun tämä päätös on julkaistu Euroopan yhteisöjen virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä tammikuuta 2001.